ORDE do 9 de febreiro de 2017 pola que se determinan as parroquias que teñen a consideración de zonas pouco poboadas ou áreas rurais para os efectos das deducións previstas nos números sete do artigo 16 e oito do artigo 17 do texto refundido das disposicións legais da Comunidade Autónoma de Galicia en materia de tributos cedidos polo Estado, aprobado polo Decreto lexislativo 1/2011, do 28 de xullo.
Consellería de Facenda — III. Outras disposicións — 10/02/2017

A Lei 2/2017, do 8 de febreiro, de medidas fiscais, administrativas e de ordenación, introduciu nos artigos 16 e 17 do texto refundido das disposicións legais da Comunidade Autónoma de Galicia en materia de tributos cedidos polo Estado, aprobado polo Decreto lexislativo 1/2011, do 28 de xullo, deducións do 100 % no imposto sobre transmisións patrimoniais e actos xurídicos documentados, para favorecer a adquisición de vivenda habitual por parte de familias numerosas, discapacitados e mozos en zonas rurais, coa finalidade de evitar o despoboamento.
Para establecer este beneficio fiscal hai que delimitar dunha forma clara o ámbito territorial a que afecta, é dicir, hai que definir aquelas zonas en que se pretende incentivar, co seu establecemento, a adquisición de vivenda, por tratarse de zonas rurais de baixa concentración demográfica, obxectivo final da medida. Dada a dispersión da poboación en Galicia, a lei optou por delimitar o ámbito xeográfico susceptible deste beneficio fiscal a nivel de parroquia.
O Instituto Galego de Estatística desenvolveu unha clasificación para as parroquias galegas segundo o grao de urbanización denominada GU 2016. O grao de urbanización é unha variable nuclear definida por Eurostat e referida aos territorios, que os clasifica en tres categorías segundo o seu carácter urbano ou rural: zonas densamente poboadas (ZDP), zonas intermedias (ZIP) e zonas pouco poboadas (ZPP). De acordo coa anterior clasificación, establécense como parroquias beneficiarias desta medida aquelas que están clasificadas como ZPP.
De conformidade coa competencia atribuída polo artigo 7 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e o artigo 27.Un do texto refundido das disposicións legais da Comunidade Autónoma de Galicia en materia de tributos cedidos polo Estado, aprobado polo Decreto lexislativo 1/2011, do 28 de xullo,
Artigo único
As deducións no imposto sobre transmisións patrimoniais e actos xurídicos documentados pola adquisición de vivenda habitual e por constitución de préstamos hipotecarios destinados ao seu financiamento, por discapacitados, familias numerosas e menores de trinta e seis anos, en áreas rurais, previstas nos números sete do artigo 16 e oito do artigo 17 do texto refundido das disposicións legais da Comunidade Autónoma de Galicia en materia de tributos cedidos polo Estado, aprobado polo Decreto lexislativo 1/2011, do 28 de xullo, aplicaranse ás vivendas adquiridas nas parroquias enumeradas no anexo I.
Disposición derradeira. Entrada en vigor
A presente orde entrará en vigor o mesmo día da súa publicación no
Diario Oficial de Galicia
.
Santiago de Compostela, 9 de febreiro de 2017